ปัจจัยความเสี่ยงในการประกอบธุรกิจของบริษัทที่อาจมีผลกระทบต่อผลตอบแทนจากการลงทุนอย่างมีนัยสำคัญ
และแนวทางในการป้องกันความเสี่ยง สามารถสรุปได้ดังนี้

1.1 ความเสี่ยงด้านการผลิต

1.1.1 ความเสี่ยงจากความผันผวนของราคาวัตถุดิบ

ราคาต้นทุนวัตถุดิบหลักคือ เศษเหล็กและเหล็กถลุง เป็นราคาที่มีลักษณะเป็นวัฎจักร
ทำให้มีความผันผวนของราคาทั้งในช่วงของขาขึ้นและขาลง
การที่บริษัทไม่ได้มีเครื่องป้องกันความเสี่ยงในการซื้อวัตถุดิบหลักดังกล่าว
อาจทำให้บริษัทประสบปัญหาในช่วงขาลงของวัฏจักร
เนื่องจากบริษัทอาจจะมีสต๊อควัตถุดิบในราคาที่สูง ซึ่งทำให้ต้นทุนของบริษัทสูงตามไปด้วย
และอาจกระทบต่อผลการดำเนินงานของบริษัทได้

อย่างไรก็ตาม ปกติราคาเศษเหล็กและเหล็กถลุงจะเป็นไปตามกลไกตลาดโลก
โดยราคาจะแปรผันตามความต้องการของเหล็กแผ่นรีดร้อน กล่าวคือ มีทิศทางขึ้นลงตามกัน
อีกทั้งการที่บริษัทมีสัญญาซื้อขายวัตถุดิบหลักในลักษณะ Consignment คือ
ชำระค่าวัตถุดิบหลักเมื่อใช้จริงตามราคา ณ วันที่สั่งซื้อ
แม้บริษัทมีภาระอัตราดอกเบี้ยของยอดค้างชำระนับตั้งแต่วันที่ส่งของลงเรือจนถึงวันที่มีการชำระค่าเศษเหล็กหรือเหล็กถลุง
แต่บริษัทสามารถตกลงราคาขายเหล็กแผ่นรีดร้อนกับลูกค้าได้โดยอาศัยข้อมูลต้นทุนวัตถุดิบหลักที่บริษัทสั่งซื้อเป็นต้นทุนหลักในการตั้งหรือกำหนดราคาขายผลิตภัณฑ์
ทำให้บริษัทได้รับความเสี่ยงจากการผันผวนของราคาวัตถุดิบหลักลดน้อยลง

1.1.2 ความเสี่ยงในการพึ่งพาการสั่งซื้อวัตถุดิบหลักจากตัวแทนผู้จำหน่ายน้อยราย

ในการผลิตเหล็กแผ่นรีดร้อนของบริษัท มีการใช้วัตถุดิบสำคัญซึ่งได้แก่ เศษเหล็ก และเหล็กถลุง
โดยบริษัทต้องนำเข้าเหล็กถลุงจากต่างประเทศทั้งหมด
ส่วนเศษเหล็กนำเข้าเป็นส่วนใหญ่ในอัตราส่วนประมาณร้อยละ 75
เนื่องจากเศษเหล็กในประเทศมีจำนวนค่อนข้างจำกัด
ซึ่งอาจทำให้ประสบปัญหาในการจัดหาวัตถุดิบและอาจกระทบต่อผลการดำเนินงานของบริษัท

อย่างไรก็ตาม โดยปกติผู้ผลิตส่วนใหญ่ทั่วโลกจะทำการค้ากับผู้ขายจำนวนน้อยราย
เพราะสามารถควบคุมคุณภาพสินค้า และกำหนดเงื่อนไขที่ดีอย่างต่อเนื่อง
ที่ผ่านมาบริษัทได้สั่งซื้อวัตถุดิบหลักจากบริษัทคู่ค้าซึ่งเป็นบริษัทข้ามชาติขนาดใหญ่ มีฐานะแข็งแกร่ง
และอยู่ในธุรกิจนี้มายาวนาน อีกทั้งบริษัทยังได้สร้างสายสัมพันธ์กับตัวแทนจำหน่ายวัตถุดิบรายอื่นๆ
ทั้งในและต่างประเทศอีกหลายรายที่พร้อมจะให้การค้าและให้การสนับสนุนบริษัท
โดยบริษัทมีนโยบายที่จะแบ่งปริมาณการสั่งซื้อวัตถุดิบส่วนน้อยให้กับตัวแทนรายอื่นๆ
เพื่อรักษาความสัมพันธ์ทางธุรกิจไว้ ปัจจุบันมีตัวแทนจำหน่ายจากทั้งในและต่างประเทศรายใหม่ๆ
เข้ามาติดต่อเพื่อทำการค้ากับบริษัทอยู่อย่างสม่ำเสมอ ทำให้บริษัทมีอำนาจการต่อรองมากยิ่งขึ้น
ทั้งทางด้านราคา ระยะเวลาการชำระเงินที่ดีขึ้น เป็นต้น

1.2 ความเสี่ยงด้านการตลาดและการจัดจำหน่าย

1.2.1 ความเสี่ยงจากการผันผวนของราคาผลิตภัณฑ์ อันเกิดจากวัฏจักรธุรกิจขาลง

เนื่องจากอุตสาหกรรมต่อเนื่องบางประเภทที่ใช้ผลิตภัณฑ์ของบริษัท เช่น อุตสาหกรรมการก่อสร้าง
มีลักษณะขึ้นลงตามวัฏจักรธุรกิจ
ส่งผลให้ความต้องการและราคาของผลิตภัณฑ์ของบริษัทมีความผันผวนไปตามวัฎจักรธุรกิจด้วย
และอาจจะส่งผลต่อกำไรของบริษัทในอนาคตได้ในช่วงธุรกิจขาลง
ความผันผวนของราคาตลาดของผลิตภัณฑ์ในตลาดจึงอาจเป็นผลให้รายได้ของบริษัทมีความผันผวนในแต่ละช่วงเวลา
และอาจส่งผลกระทบในทางลบต่อธุรกิจ ฐานะการเงิน ผลการดำเนินงานในอนาคต

เหล็กแผ่นรีดร้อนชนิดม้วนซึ่งเป็นผลิตภัณฑ์ของบริษัท
เป็นสินค้าที่มีความต้องการนำไปใช้ในกลุ่มอุตสาหกรรมต่อเนื่องได้หลากหลายประเภท เช่น
อุตสาหกรรมเหล็กรีดเย็นสำหรับใช้ในอุตสาหกรรมรถยนต์ เหล็กชุบสังกะสี
เหล็กแผ่นที่ใช้ในอุตสาหกรรมต่างๆ อย่างไรก็ตาม บริษัทคาดว่าด้วยประสิทธิภาพการผลิต
และความสามารถในการแข่งขันในระดับปัจจุบัน
หากเกิดภาวะความต้องการสินค้าลดต่ำลงมากในช่วงวัฏจักรธุรกิจขาลงแล้ว
บริษัทก็ยังสามารถหันไปผลิตเพื่อการส่งออกเพิ่มขึ้น
ซึ่งปัจจุบันบริษัทขยายฐานลูกค้าในตลาดต่างประเทศไว้แล้ว

อนึ่ง ความผันผวนของราคาผลิตภัณฑ์จะส่งผลกระทบต่อผลการดำเนินการไม่มากนัก
เพราะราคาวัตถุดิบและราคาผลิตภัณฑ์มักจะแปรผันตามกัน
ทำให้กำไรที่บริษัทได้รับมีความผันผวนเพียงเล็กน้อย

1.3 ความเสี่ยงด้านการเงิน

1.3.1 ความเสี่ยงด้านความผันผวนของอัตราแลกเปลี่ยน

บริษัทมีความเสี่ยงจากความผันผวนของอัตราแลกเปลี่ยน
เนื่องจากบริษัทมีรายได้ส่วนใหญ่เป็นเงินสกุลบาท
ในขณะที่ต้องสั่งซื้อวัตถุดิบหลักทั้งเศษเหล็กและเหล็กถลุงจากต่างประเทศเป็นส่วนใหญ่
ทำให้มีค่าใช้จ่ายในสกุลเหรียญสหรัฐเป็นจำนวนมาก
และบริษัทไม่ได้ทำสัญญาป้องกันความเสี่ยงในด้านอัตราแลกเปลี่ยนกับธนาคารพาณิชย์ไว้ ดังนั้น
ความผันผวนของอัตราแลกเปลี่ยนจึงอาจส่งผลให้ต้นทุนสูงขึ้น
ซึ่งอาจทำให้ความสามารถในการทำกำไรของบริษัทลดลงและส่งผลให้บริษัทประสบกับปัญหาขาดสภาพคล่อง
และในที่สุดอาจส่งผลกระทบในทางลบต่อธุรกิจ ฐานะการเงิน และผลการดำเนินงานในอนาคต

บริษัทคาดว่าผลกระทบดังกล่าวจะมีผลต่อธุรกิจของบริษัทไม่มากนัก
ถึงแม้ว่าบริษัทจะไม่ได้ทำสัญญาป้องกันความเสี่ยง
เนื่องจากการกำหนดราคาขายของบริษัทได้มีการอ้างอิงกับราคาขายในตลาดโลก
ซึ่งมีความเกี่ยวพันกับเงินสกุลเหรียญสหรัฐเป็นหลัก
ทำให้ความผันผวนของอัตราแลกเปลี่ยนมีความผกผันโดยตรงต่อการกำหนดราคาขายของบริษัท

1.3.2 ความเสี่ยงด้านสภาพคล่องและการดำเนินงานต่อเนื่อง

ตามที่ตั้งแต่ช่วงครึ่งหลังของปี 2551
ผลการดำเนินงานของบริษัทและบริษัทในกลุ่มได้รับผลกระทบอย่างมากจากวิกฤติเศรษฐกิจโลก
ทำให้บริษัทและบริษัทในกลุ่มประสบปัญหาสภาพคล่องอย่างรุนแรงนั้น

โดยระหว่างปี 2555 ถึงปัจจุบันบริษัทได้ดำเนินการปรับโครงสร้างหนี้กับเจ้าหนี้ จากการลดหนี้
แปลงหนี้เป็นทุน และขยายกำหนดเวลาชำระหนี้ ทั้งจากโครงการแปลงหนี้เป็นทุน
และโครงการแลกเปลี่ยนหุ้นกู้เป็นหุ้นสามัญเพิ่มทุน ครั้งที่ 2 (Bond Exchange Program)
โดยหนี้ของบริษัทลดลงอย่างมีนัยยะ
และบริษัทได้ออกและเสนอขายหุ้นสามัญเพิ่มทุนและใบสำคัญแสดงสิทธิฯ (GSTEL-W2)
ของบริษัทให้แก่ผู้ถือหุ้นเดิม ทำให้บริษัทมีเงินทุนหมุนเวียนเพิ่มเติม นอกจากนี้บริษัทฯ
อยู่ในระหว่างจัดหาสินเชื่อเพื่อซื้อวัตถุดิบจากธนาคารและคู่ค้า
รวมถึงการจัดการวงเงินสินเชื่อเพิ่มเติมจากแหล่งอื่นๆ
ทั้งนี้เพื่อให้บริษัทสามารถดำเนินการผลิตได้เต็มที่ภายในระยะเวลาอันรวดเร็ว

ในต้นปี 2556 ที่ผ่านมา บริษัทได้ว่าจ้างบริษัทรับบริหารจัดการ
ซึ่งเป็นบริษัทมืออาชีพระดับโลกที่มีความเชี่ยวชาญในการให้คำปรึกษาการพลิกฟื้นกิจการโดยเฉพาะกิจการประเภทอุตสาหกรรมหนัก
เพื่อให้เข้ามาช่วยปรับปรุงโครงสร้างการบริหาร และปรับปรุงโครงสร้างหนี้ (Turnaround)
รวมถึงบริหารจัดการให้บริษัทกลับมามีผลประกอบการที่ดีได้ภายในระยะเวลาที่กำหนด
ภายใต้บรรษัทภิบาลที่ดี
นอกจากนี้ยังได้มีการเปลี่ยนแปลงและแต่งตั้งกรรมการและผู้บริหารในตำแหน่งประธานเจ้าหน้าที่บริหาร,
ประธานเจ้าหน้าที่บริหารด้านบัญชีและการเงิน ประธานเจ้าหน้าที่บริหารด้านการค้าและพาณิชย์
รวมถึงทึ่ปรึกษากฎหมาย เพื่อให้สอดคล้องกับการปรับโครงสร้างการบริหาร 

อย่างไรก็ตาม บริษัทอยู่ระหว่างการแก้ไขปัญหาสภาพคล่อง
โดยเพิ่มเงินทุนหมุนเวียนเพื่อการดำเนินงาน
รวมไปถึงการปรับโครงสร้างการบริหารและโครงสร้างเงินทุนของบริษัทให้อยู่ในระดับที่เหมาะสม
ทั้งนี้บริษัทได้แต่งตั้งที่ปรึกษาทางการเงินไปเมื่อปลายปี 2554
และขณะนี้บริษัทและที่ปรึกษาทางการเงินอยู่ระหว่างการจัดหาแหล่งเงินทุนต่างๆ
รวมทั้งเจรจาปรับโครงสร้างหนี้กับเจ้าหนี้ของบริษัทเพิ่มเติม

จากที่กล่าวมาข้างต้นบริษัทจึงเชื่อมั่นว่าในระยะเวลาอันใกล้นี้บริษัทจะสามารถแก้ไขปัญหาการขาดสภาพคล่องของเงินทุนหมุนเวียน
สามารถสร้างกระแสเงินสดที่พอเพียงในการดำเนินงาน
และ/หรือจัดหาวงเงินสินเชื่อจากแหล่งต่างๆ เพื่อให้สามารถดำเนินงานอย่างต่อเนื่องได้
และสุดท้ายเป็นผลให้เกิดความเชื่อมั่นต่อความสมเหตุสมผลของสมมุติฐานที่ใช้วิเคราะห์การด้อยค่าของมูลค่าทางบัญชีของเครื่องจักร
อาคาร และอุปกรณ์ของบริษัท

1.4 ความเสี่ยงด้านสิ่งแวดล้อม และด้านบุคลากร

1.4.1 ความเสี่ยงจากการผลิตที่อาจก่อให้เกิดมลภาวะ

บริษัทประกอบธุรกิจในการผลิตแผ่นเหล็กรีดร้อนชนิดม้วน ซึ่งมีทั้งกระบวนการหลอม หล่อ และรีด
ซึ่งโดยปกติอุตสาหกรรมดังกล่าวอาจก่อให้เกิดมลภาวะได้ ทั้งในด้านฝุ่นละอองที่ปนเปื้อนในอากาศ
โลหะหนักที่ปนเปื้อนในน้ำ และอุณหภูมิของน้ำที่ผ่านกระบวนการผลิต
รวมถึงมลพิษทางเสียงที่อาจเกิดขึ้นจากระดับความดังของเสียงเกินกว่ามาตรฐาน
ซึ่งบริษัทได้จัดให้มีระบบควบคุมมลภาวะซึ่งสอดคล้องกับกฎหมายและข้อกำหนดด้านสิ่งแวดล้อมในปัจจุบัน
แต่ทั้งนี้
บริษัทยังมีความเสี่ยงจากการที่บริษัทอาจตรวจไม่พบมลภาวะหรือมลพิษที่สร้างความเสียหายต่อสิ่งแวดล้อม
ซึ่งอาจทำให้บริษัทมีต้นทุนเพิ่มขึ้นเนื่องจากการปรับปรุงสิ่งแวดล้อมซึ่งถูกทำลาย
หรือบริษัทอาจต้องเพิ่มระบบตรวจสอบและควบคุมมลภาวะให้สอดคล้องกับกฎหมายหรือข้อกำหนดที่อาจเข้มงวดขึ้นในอนาคต
ทำให้บริษัทมีค่าใช้จ่ายเพิ่มขึ้น
รวมถึงค่าใช้จ่ายที่อาจเกิดขึ้นจากการถูกฟ้องร้องหากบริษัทไม่สามารถลดมลภาวะหรือมลพิษที่เกิดขึ้นได้
และในที่สุดอาจส่งผลกระทบต่อธุรกิจ ฐานะการเงิน และผลการดำเนินในอนาคต

อย่างไรก็ตาม ตั้งแต่ในปี 2550
บริษัทได้ผ่านการปฏิบัติตามหลักเกณฑ์และข้อกำหนดตามมาตรฐานสิ่งแวดล้อม
โดยบริษัทได้รับใบรับรองมาตรฐาน ISO 14001 และ มอก./OHSAS 18001 จากบริษัท TUV
Nord ที่เข้ามาประเมินให้บริษัท นอกจากนี้บริษัทยังมีการว่าจ้างบริษัทที่เชี่ยวชาญด้านสิ่งแวดล้อม
เข้าทำการตรวจสอบโรงงานเป็นประจำทุกๆ รอบ 6 เดือน
และได้นำเสนอรายงานผลการตรวจสอบต่อกระทรวงอุตสาหกรรมอย่างต่อเนื่อง
บริษัทจึงเชื่อมั่นว่าจะไม่ประสบปัญหาในเรื่องดังกล่าว

1.4.2 ความเสี่ยงจากการดำเนินธุรกิจที่อาจก่อให้เกิดความไม่ปลอดภัยต่อพนักงาน

บริษัทประกอบธุรกิจที่เป็นอุตสาหกรรมหนัก
ทำให้พนักงานของบริษัทอาจได้รับอันตรายที่เกิดจากกระบวนการหลอมเหล็ก รีดเหล็ก
และการขนถ่ายวัสดุที่มีน้ำหนักมาก
ซึ่งอาจส่งผลทำให้บริษัทมีภาระค่าใช้จ่ายที่เพิ่มขึ้นจากการฟ้องร้องเรียกค่าเสียหายจากผู้ที่ได้รับอันตราย
รวมถึงค่าใช้จ่ายที่เกิดขึ้นจากค่าปรับ ซึ่งอาจส่งผลกระทบต่อธุรกิจ
ฐานะการเงินและผลการดำเนินในอนาคตของบริษัทได้

อย่างไรก็ตาม บริษัทมีแผนฉุกเฉิน (Emergency Plan)
และมาตรการรักษาความปลอดภัยในขณะทำงานที่ได้มาตรฐานเป็นที่ยอมรับจากหน่วยงานราชการและเอกชนที่เกี่ยวข้อง
โดยได้รับใบรับรองมาตรฐาน มอก./OHSAS 18001
ในการป้องกันหรือลดอัตราความเสี่ยงที่จะเกิดอุบัติเหตุในขณะปฏิบัติงาน
ทั้งนี้จากข้อมูลในอดีตพบว่าสถิติการเกิดอุบัติเหตุของบริษัทตั้งแต่ก่อตั้งโรงงานมีอัตราต่ำมาก
และไม่เคยมีกรณีร้องเรียนเรียกค่าเสียหายจากการละเมิดต่อพนักงานเลย

1.5 ความเสี่ยงเกี่ยวกับนโยบายภาครัฐ และกฎระเบียบที่เกี่ยวข้อง

1.5.1 ความเสี่ยงจากข้อตกลงการค้าเสรี (FTA) ซึ่งครอบคลุมสินค้าเหล็กแผ่นรีดร้อน

ปัจจุบันประเทศไทยมีความผูกผันต้องปฏิบัติตามข้อตกลงการค้าเสรี (FTA)
ที่เกี่ยวข้องกับอุตสาหกรรมเหล็ก คือ
ข้อตกลงความเป็นหุ้นส่วนทางเศรษฐกิจระหว่างประเทศไทยกับประเทศญี่ปุ่น (JTEPA)
โดยมีการกำหนดโควตาปลอดอากรขาเข้า
(ยกเว้นการเก็บอากรขาเข้าในปริมาณที่รัฐบาลไทยกำหนดให้แต่ละปี)
สำหรับเหล็กแผ่นรีดร้อนชนิดม้วนที่นำเข้าจากประเทศญี่ปุ่น
ซึ่งเป็นเหล็กแผ่นรีดร้อนชนิดกัดล้างผิวและเคลือบน้ำมัน
และเหล็กแผ่นรีดร้อนชนิดม้วนสำหรับนำไปรีดเย็นต่อ
เนื่องจากผู้ผลิตภายในประเทศสามารถผลิตได้ไม่เพียงพอความต้องการใช้ในปัจจุบัน
จึงอาจทำให้บริษัทได้รับผลกระทบในด้านอากาสทางการตลาดเป็นแรงผลักดันในการพัฒนาขีดความสามารถในการผลิตสินค้าชนิดดังกล่าวที่มีโควตาเพื่อแข่งขันกับสินค้าเหล็กแผ่นรีดร้อนที่นำเข้าจากประเทศญี่ปุ่นในระยะยาวต่อไป
ในอนาคต

ความตกลงการค้าเสรีระหว่าง “อาเซียนกับประเทศจีน” และ “อาเซียนกับประเทศเกาหลีใต้”
ที่มีผลบังคับใช้อยู่ในปัจจุบันมีข้อกำหนดให้ยกเว้นอากรขาเข้า (เป็นศูนย์)
สำหรับสินค้าเหล็กแผ่นรีดร้อนเจืออื่นๆ (other alloy steel) นอกเหนือจากเหล็กกล้าไร้สนิม
เหล็กกล้าความเร็วสูงและเหล็กกล้าซิลิคอนสำหรับงานไฟฟ้า ชนิดเป็นม้วนและไม่เป็นม้วน
(ที่ผลิตได้ไม่เพียงพอต่อความต้องการภายในประเทศ)
ที่นำเข้าจากประเทศภาคีคู่เจรจาโดยเริ่มตั้งแต่ช่วงปลายปี 2552 เป็นต้นมา ส่งผลให้ตลอดปี 2555
ข้อกำหนดยกเว้นอากรขาเข้าดังกล่าวถูกผู้ผลิตและผู้ส่งออกในต่างประเทศนำไปใช้อย่างบิดเบือนจากเจตนาการค้าเสรีเดิมเพื่อให้ได้สิทธิประโยชน์ในการได้รับยกเว้นอากรขาเข้าทำให้กลุ่มผู้ผลิตเหล็กแผ่นรีดร้อนรวมถึงบริษัทได้รับความเสียหายอย่างรุนแรงจากการนำเข้าสินค้าเหล็กกล้าเจือที่นำเข้ามาแข่งขันกับสินค้าเหล็กแผ่นรีดร้อนชนิดเหล็กกล้าไม่เจือ
(เหล็กกล้าคาร์บอนที่ผลิตได้ภายในประเทศ)
ในปริมาณที่เพิ่มสูงขึ้นมากและในลักษณะที่เข้ามาแข่งขันอย่างไม่เป็นธรรมอย่างต่อเนื่อง
จึงจำเป็นต้องขอความช่วยเหลือจากภาครัฐด้วยหลายวิถีทางในช่วงเวลานับตั้งแต่เกิดปัญหาขึ้นในปี
2553 จนในที่สุดกลุ่มผู้ผลิตฯ
ได้ยื่นคำต่อกระทรวงพาณิชย์ให้พิจารณากำหนดมาตรการปกป้องจากการนำเข้าสินค้าที่เพิ่มขึ้นเพื่อแก้ไขปัญหาและเยียวยาอุตสาหกรรมภายในประเทศอย่างเร่งด่วนให้กลับมาเป็นปกติ
และต่อมากระทรวงพาณิชย์จึงได้ออกประกาศเปิดไต่สวนการนำเข้าเหล็กแผ่นรีดร้อนเจืออื่นๆ
ที่เพิ่มขึ้นในเดือนพฤศจิกายน 2555 เพื่อเป็นการเริ่มต้นกระบวนการกำหนดมาตรการปกป้องฯ
ดังกล่าว

1.5.2 ความเสี่ยงจากการควบคุมราคาของภาครัฐ

ในช่วงตลอดปี 2555 จนถึงปัจจุบัน ณ เวลาที่จัดทำข้อมูลนี้ (มีนาคม 2556)
ตามประกาศของกระทรวงพาณิชย์ เหล็กแผ่นรีดร้อนถือเป็นสินค้าควบคุม
แต่ในทางปฏิบัติเป็นการติดตามความเคลื่อนไหวด้านปริมาณและราคาขายในประเทศในลักษณะผ่อนปรน
โดยไม่มีการกำหนดราคาแนะนำอย่างเป็นทางการเช่นในอดีต
เนื่องจากภาครัฐมีความรู้ความเข้าใจเกี่ยวกับภาระต้นทุนและค่าใช้จ่ายของผู้ผลิตเป็นอย่างดีมากขึ้นกว่าแต่ก่อน
และกลุ่มผู้ผลิตได้ประสบปัญหาทางการเงินเป็นเวลายาวนานโดยเฉพาะอย่างยิ่งในช่วงที่ภาครัฐมีการควบคุมราคาขายเข้มงวดจนเป็นที่ประจักษ์แล้ว

อนึ่งผู้ผลิตแต่ละรายมีหน้าที่แจ้งข้อมูลปริมาณสินค้าและราคาขายในประเทศรายเดือนแก่กรมการค้าภายใน
อย่างไรก็ตามผู้ผลิตแต่ละรายสามารถปรับเปลี่ยนราคาสินค้าได้อิสระพอสมควร
ภายใต้การสอดส่องดูแลของกรมการค้าภายใน
บริษัทจึงอาจมีความเสี่ยงในระดับเล็กน้อยจากการที่อาจจะถูกยับยั้งการปรับขึ้นราคาสินค้าในกรณีที่กระทรวงพาณิชย์ออกมาตรการตรึงราคาสินค้าอุปโภคหรือโภคภัณฑ์เป็นระยะเวลาหนึ่ง
อย่างไรก็ดี
หากมีความจำเป็นบริษัทสามารถชี้แจงรายละเอียดต้นทุนวัตถุดิบและต้นทุนการผลิตที่เพิ่มขึ้นที่มีความสอดคล้องกันกับราคาขายที่จะปรับขึ้นอย่างสมเหตุสมผลและแจ้งความจำเป็นในการปรับขึ้นราคาต่อไป
จึงเป็นความเสี่ยงระดับเล็กน้อยที่อาจจะกระทบต่อความสามารถในการสร้างรายได้และการทำกำไรในอนาคต

1.5.3 ความเสี่ยงจากนโยบายของภาครัฐที่ส่งผลกระทบต่อการดำเนินธุรกิจ และ

ผลประกอบการของบริษัท

สำหรับการที่บริษัทประกอบธุรกิจในอุตสาหกรรมหนักที่นโยบายของภาครัฐอาจส่งผลกระทบต่อผลประกอบการของบริษัทได้
เนื่องจากปัจจุบันบริษัทได้รับการส่งเสริมการลงทุนจากคณะ กรรมการส่งเสริมการลงทุน
และได้รับความคุ้มครองภายใต้มาตรการตอบโต้การทุ่มตลาด
บริษัทจึงอาจมีความเสี่ยงจากการประกอบธุรกิจของบริษัทที่อาจได้รับผลกระทบ
หากภาครัฐเปลี่ยนแปลงนโยบายดังกล่าว

บริษัทคาดว่าการเปลี่ยนนโยบายในส่วนที่เกี่ยวกับคณะกรรมการส่งเสริมการลงทุน
จะไม่ส่งผลกระทบต่อบริษัท
ทั้งนี้เนื่องจากปัจจุบันบริษัทได้รับบัตรส่งเสริมการลงทุนแล้วทั้งในส่วนที่ดำเนินธุรกิจอยู่ปัจจุบันและในส่วนขยายกำลังการผลิต
ซึ่งที่ผ่านมาการเปลี่ยนนโยบายของภาครัฐจะไม่มีผลย้อนหลังกับโครงการที่อนุมัติไปแล้ว
สำหรับการยกเลิกมาตรการตอบโต้การทุ่มตลาดที่ภาครัฐอาจพิจารณายกเลิกในภายหลัง
อาจส่งผลกระทบต่อบริษัทบ้างในด้านการแข่งขันจากคู่แข่งจากต่างประเทศ อย่างไรก็ดี
บริษัทคาดว่าด้วยเทคโนโลยีการผลิตที่ทันสมัยและมีขีดความสามารถในการผลิตสินค้าได้ทัดเทียมคู่แข่งในตลาดโลก
การยกเลิกมาตรการน่าจะส่งผลกระทบต่อผลประกอบการของบริษัทไม่มากนัก

1.6 ความเสี่ยงทั่วไป

ความเสี่ยงจากการไม่สามารถดำเนินการเนื่องจากปัจจัยที่ไม่สามารถควบคุมได้

บริษัทมีความเสี่ยงในการประกอบธุรกิจจากปัจจัยซึ่งไม่สามารถควบคุมได้หลายประการ เช่น
ภัยธรรมชาติ อุบัติเหตุในเชิงอุตสาหกรรม การลอบวางเพลิง การก่อการร้าย
ปัญหาและข้อผิดพลาดทางเทคนิค รวมถึงการประท้วงจากผู้ใช้แรงงาน
ประกอบกับโรงงานซึ่งรวมกระบวนการผลิตทั้งหมดของบริษัทตั้งอยู่ในพื้นที่บริเวณเดียวกัน
จึงทำให้บริษัทมีความเสี่ยงสูงที่อาจจะต้องหยุดประกอบธุรกิจของบริษัทหากเกิดเหตุการณ์รุนแรงหรือภัยพิบัติในแต่ละครั้ง
นอกจากนี้การที่บริษัทซื้อเครื่องจักรจากผู้ผลิตเครื่องจักรน้อยราย
อีกทั้งกระบวนการผลิตของบริษัทที่มีความซับซ้อนและอาจเป็นอันตรายจากความร้อนที่สูงมาก
จึงทำให้บริษัทมีความเสี่ยงสูงที่จะมีปัญหาในการผลิตอันเนื่องมาจากความบกพร่องของเครื่องจักร
หรืออุบัติเหตุในเชิงอุตสาหกรรมต่างๆ จากปัจจัยต่างๆ ข้างต้น อาจส่งผลกระทบในทางลบต่อธุรกิจ
ฐานะการเงิน และผลการดำเนินงานในอนาคต

อย่างไรก็ดี เครื่องจักรของบริษัทเป็นเครื่องจักรของผู้ผลิตชั้นนำซึ่งมีเทคโนโลยีเป็นที่ยอมรับทั่วโลก
ทำให้เป็นที่เชื่อมั่นในคุณภาพของเครื่องจักรและกระบวนการผลิตว่าไม่น่าจะเกิดปัญหาในกระบวนการผลิตรุนแรงถึงขั้นที่ก่อให้เกิดการสูญเสียรายได้อย่างเป็นนัยสำคัญ
ประกอบกับพนักงานของบริษัทมีความเชี่ยวชาญและมีประสบการณ์ด้านการผลิตเหล็กโดยเฉพาะ
อีกทั้งยังมีการฝึกอบรมพนักงานด้านการผลิตอย่างต่อเนื่อง
ทำให้มีโอกาสน้อยมากที่จะเกิดความเสียหายจากการที่ต้องหยุดผลิตเป็นระยะเวลานานเนื่องจากการผิดพลาดของพนักงาน

สำหรับการไม่สามารถดำเนินการผลิตได้เนื่องจากปัจจัยอื่นๆ เช่น การก่อวินาศกรรม ภัยธรรมชาติ
และการประท้วงจากผู้ใช้แรงงานนั้น บริษัทมีระบบรักษาความปลอดภัย
โดยมีทั้งเจ้าหน้าที่รักษาความปลอดภัยที่ว่าจ้างจากบริษัทภายนอกและพนักงานแผนกรักษาความปลอดภัยซึ่งเป็นพนักงานประจำของบริษัทคอยตรวจตราการเข้า-ออกอย่างเข้มงวดตลอด
24 ชั่วโมง
อีกทั้งภายในโรงงานยังมีระบบและเครื่องมือดับเพลิงที่มีมาตรฐานและมีจำนวนเพียงพอต่อการป้องกันเหตุอัคคีภัยทุกชนิดที่อาจเกิดขึ้น
มีการฝึกอบรมพนักงานซ้อมดับเพลิงและซ้อมหนีไฟตามมาตรฐานของกรมแรงงาน
และบริษัทได้ทำกรมธรรม์ประกันภัยซึ่งให้ความคุ้มครองความสูญเสียหรือเสียหายของทรัพย์สินในกรณีภัยที่การกระทำด้วยเจตนาร้ายและภัยธรรมชาติทุกประเภท
นอกจากนี้ในด้านพนักงานบริษัทได้จัดตั้งคณะกรรมการดูแลด้านสังคมและสิ่งแวดล้อม (CSR)
และคณะกรรมการสวัสดิการขึ้น
เพื่อดูแลผลตอบแทนและสวัสดิการของพนักงานให้ได้รับความเป็นธรรมและคำนึงถึงผลประโยชน์ของพนักงานเป็นสำคัญ